b'\n_START_ARTICLE_\nSeaMonkey\n_START_SECTION_\nBrskalnik\n_START_PARAGRAPH_\nBrskalnik zbirke SeaMonkey temelji na kodi Firefoxa. Njegov vmesnik je precej staromoden, podoben Netscapovemu Navigatorju in brskalniku Mozilla.\n_START_SECTION_\nE-po\xc5\xa1ta in novi\xc4\x8darske skupine\n_START_PARAGRAPH_\nKlasi\xc4\x8dni e-po\xc5\xa1tni program vklju\xc4\x8duje vse osnovne funkcije, kot so podpora za ve\xc4\x8d ra\xc4\x8dunov, filtriranje sporo\xc4\x8dil, nadzor nad ne\xc5\xbeeleno e-po\xc5\xa1to, ogled sporo\xc4\x8dil po zavihkih in adresar stikov. Z njim se je tudi mo\xc4\x8d naro\xc4\x8diti na vire RSS in Atom.\n_START_SECTION_\nComposer\n_START_PARAGRAPH_\nComposer je orodje za ustvarjanje spletnih strani na principu WYSIWYG (Kar vidi\xc5\xa1, to dobi\xc5\xa1 \xe2\x80\x93 s programom urejamo dejanski predogled strani, ne kode). Orodje ni ve\xc4\x8d aktivno vzdr\xc5\xbeevano in ne uporablja novej\xc5\xa1ih standardov, kot sta HTML5 in CSS3.\n_START_SECTION_\nChatZilla\n_START_PARAGRAPH_\nChatZilla je program za klepet prek Internet Relay Chat (IRC). Na voljo je kot privzeto name\xc5\xa1\xc4\x8den dodatek in ga je mo\xc4\x8d onemogo\xc4\x8diti v upravitelju dodatkov.\n_START_SECTION_\nZgodovina\n_START_PARAGRAPH_\nMozilla je 10. marca 2005 oznanila, da po razli\xc4\x8dici 1.7.13 ne namerava ve\xc4\x8d razvijati zbirke Mozilla Suite, saj se namerava posvetiti razvoju Firefoxa in Thunderbirda. Hkrati je poudarila, da je izvorno kodo prevzela skupnost SeaMonkey Council. Prva uradna stabilna razli\xc4\x8dica SeaMonkey 1.0 je bila osnovana na kodi Mozilla Suite 1.8 in je iz\xc5\xa1la 30. januarja 2006.\n_START_SECTION_\nIme\n_START_PARAGRAPH_\nIme\xc2\xa0\xc2\xbbSeamonkey\xc2\xab\xc2\xa0se je uporabljalo kot razvojno ime za nikoli izdani Netscape Communicator 5.0 in kasneje za Mozilla Suite. Seamonkey je bila\xc2\xa0\xc2\xbbkorektnej\xc5\xa1a\xc2\xab\xc2\xa0razli\xc4\x8dica imena Buttmonkey, ki so ga razvijalci tedaj izglasovali za razvojno ime.'